ལྔ་པ།དེ་ལྟར་རྨད་དུ་བྱུང་བའི་ཚད་མའི་སྙིང་པོ་དེ་ཁོ་ན་ཉིད་ཀུན་ལས་བཏུས་པ་རིག་པའི་གཏེར་མཛོད་ཅེས་བྱ་བའི་ཚད་མའི་འགྲེལ་ཆེན་འདི་ནི།ཡ་ཐོག་ཞང་བོད་ཀྱི་མཁས་པ་རྣམས་ཀྱིས་མཛད་པའི་ཚད་མ་རིག་པའི་གཞུང་ཆེན་ཁག་ལ་གཞི་བཅོལ་ནས་བརྩམས་གནང་བ་སྟེ།རྩ་བའི་ས་བཅད་གསུམ་དང་ལེའུ་བརྒྱད་ལས་གྲུབ་པའི་བདག་ཉིད་ཅན་ཞིག་ཡིན།འགྲེལ་ཆེན་འདི་ཉིད་ཀྱི་ཐུན་མོང་མ་ཡིན་པའི་ཁྱད་བོན་ནི།གཞན་ཟེར་དང་རྗེས་ཟློས་སོགས་ཀྱིས་མ་སླད་པ་ཙམ་དུ་མ་ཟད།རྒྱུ་མཚན་དང་ལྡན་པའི་ཐོག་ནས་ཐུན་མོང་མ་ཡིན་པའི་བློ་རིག་ཀྱི་རྣམ་བཞག་དང་།མཚུངས་ལྡན་གྱི་རྣམ་བཞག།རྫས་ལྡོག་གི་རྣམ་བཞག།ཐལ་འགྱུར་དང་རྟགས་ཀྱི་རྣམ་བཞག།མངོན་འགྱུར་དང་ལྐོག་གྱུར་གྱི་རྣམ་བཞག།མཚན་མཚོན་གཞི་གསུམ་གྱི་རྣམ་བཞག་བཅས་འཕྲོས་སྦྱོར་གྱི་རིམ་པ་ཙམ་མིན་པར་མཐའ་དཔྱོད་ཀྱི་སྡོམ་ཚིག་ཏུ་སྤེལ་ནས་བཀོད་ཡོད།གཞན་ལུགས་དགག་པའི་ཁོངས་གཞན་སྡེའི་སྡེ་བདུན་གྱི་གཞུང་དང་།ས་པཎ་གྱི་ཚད་མ་རིགས་གཏེར་དུ་གསལ་བའི་རང་ལུགས་སུ་བཞག་པ་འགའ་ཞིག་ལ་དགག་སྒྲུབ་ནན་པོ་གནང་ཡོད།